Document ID: 32014R1175

KOMISIJAS REGULA (ES) Nr. 1175/2014
(2014. gada 30. oktobris),
ar ko attiecībā uz statistiku par pieaugušo piedalīšanos mūžizglītībā īsteno Eiropas Parlamenta un Padomes Regulu (EK) Nr. 452/2008 par izglītības un mūžizglītības statistikas izveidi un pilnveidi un atceļ Komisijas Regulu (ES) Nr. 823/2010
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 23. aprīļa Regulu (EK) Nr. 452/2008 par izglītības un mūžizglītības statistikas izveidi un pilnveidi (1) un jo īpaši tās 6. panta 1. punktu,
tā kā:
(1)
Ar Regulu (EK) Nr. 452/2008 tiek nodibināts vienots satvars sistemātiskai Eiropas statistikas izveidei par izglītību un mūžizglītību.
(2)
Ar Komisijas Regulu (ES) Nr. 823/2010 (2) tika ieviesti pasākumi, kas vajadzīgi, lai īstenotu atsevišķus statistikas pasākumus un sagatavotu statistiku par pieaugušo piedalīšanos mūžizglītībā, uz ko attiecas Regulā (EK) Nr. 452/2008 iekļautā 2. sfēra.
(3)
Sagatavojot un izplatot Eiropas statistiku par pieaugušo piedalīšanos mūžizglītībā, valstu un ES statistikas iestādēm būtu jāņem vērā Eiropas Statistikas prakses kodeksā izklāstītie principi, kurus 2011. gada septembrī ir atbalstījusi Eiropas Statistikas sistēmas komiteja.
(4)
Datu vākšana par pieaugušo piedalīšanos mūžizglītībā regulāri jāpielāgo pārmaiņām un jaunām norisēm mūžizglītībā, kā arī lai reaģētu uz jaunām informācijas vajadzībām.
(5)
Lai veicinātu apsekojuma rezultātu augstu saskaņotības līmeni valstīs, Komisijai būtu jāizstrādā metodiskas pamatnostādnes par apsekojuma īstenošanu.
(6)
Tāpēc būtu jāatceļ Regula (ES) Nr. 823/2010.
(7)
Šajā regulā izklāstītie pasākumi ir saskaņā ar Eiropas Statistikas sistēmas komitejas atzinumu,
IR PIEŅĒMUSI ŠO REGULU.
1. pants
Datu vākšana otrajam apsekojumam par pieaugušo piedalīšanos un nepiedalīšanos mūžizglītībā (turpmāk “otrais pieaugušo izglītības apsekojums”) notiek no 2016. gada 1. jūlija līdz 2017. gada 31. martam. Pārskata periods, par kuru vāc datus par piedalīšanos mūžizglītības pasākumos, ir 12 mēneši pirms intervijas.
2. pants
Apsekojuma populācijas vecuma spektrs ir 25-64 gadi. Pēc izvēles iekļauj vecuma grupu 18-24 gadi un 65-69 gadi.
3. pants
Mainīgie lielumi attiecībā uz otrā pieaugušo izglītības apsekojuma aptvertajiem tematiem, kas norādīti Regulas (EK) Nr. 452/2008 pielikumā iekļautajā 2. sfērā, un to sadalījumi ir izklāstīti šīs regulas I pielikumā.
4. pants
Izlases un precizitātes standarti, kas vajadzīgi, lai izpildītu tās prasības saistībā ar datu avotiem un izlases lielumu, kuras norādītas Regulas (EK) Nr. 452/2008 pielikumā iekļautajā 2. sfērā, ir noteikti šīs regulas II pielikumā.
5. pants
Dalībvalstis nosūta Komisijai (Eurostat) standarta kvalitātes ziņojumu par otro pieaugušo izglītības apsekojumu. Ziņojuma struktūra atbilst Eiropas Statistikas sistēmas standarta kvalitātes ziņojuma struktūrai, jo īpaši ņemot vērā kvalitātes kritērijus, kuri minēti Regulas (EK) Nr. 452/2008 4. panta 1. punkta d) apakšpunktā, un turpmākām prasībām, kas izklāstītas šīs regulas III pielikumā.
6. pants
1. Dalībvalstis sešu mēnešu laikā pēc valsts datu vākšanas perioda beigām nosūta Komisijai (Eurostat) koriģētas mikrodatu datnes par otro pieaugušo izglītības apsekojumu.
2. Dalībvalstis triju mēnešu laikā pēc mikrodatu datņu iesniegšanas nosūta Komisijai (Eurostat) standarta kvalitātes ziņojumu par otro pieaugušo izglītības apsekojumu.
7. pants
Šajā regulā izklāstītās prasības ir minimuma prasības. Dalībvalstis var ieviest turpmākas valsts prasības attiecībā uz otro pieaugušo izglītības apsekojumu ar nosacījumu, ka ir izpildītas šajā regulā izklāstītās kvalitātes prasības.
8. pants
Regula (ES) Nr. 823/2010 ir atcelta.
Atsauces uz atcelto regulu uzskata par atsaucēm uz šo regulu.
9. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 30. oktobrī

Labels: 12
9
15
19